### 

**Prošnja donatorjem za štipendije dijakom/študentom v šolskem/študijskem letu 2021/22**

Območno združenje RKS Novo mesto bo tudi v šolskem letu 2021/22 že 16 leto nadaljevalo s humanitarno pomočjo dijakom/študentom v obliki štipendije. Tudi naslednje šolsko leto bo znesek štipendije 84 € mesečno.

V šolskem letu 2020/21 je dobrosrčnih 12 donatorjev finančno pomagalo 20 štipendistom: 19 dijakom in enemu študentu.

Prejemniki pomoči so sredstva porabili za plačilo šolskih in obšolskih dejavnosti, za plačilo šolskih uniform in potrebne IKT opreme za šolsko delo na daljavo. Med šolskim letom dijake in študente spremljamo pri šolskem uspehu in po potrebi sodelujemo s šolsko svetovalno službo, da se pozanimamo, če potrebujejo še kakšno drugo pomoč. Ob polletju prejemniki štipendije dostavijo obvestila o uspehu in takrat donatorjem pošljemo polletno poročilo. Štipendisti se radi udeležujejo naših humanitarnih akcij, ki jih organiziramo na OZ RKS Novo mesto (zbiranje hrane, humanitarni teden mladih…).

Pogoj za nadaljevanje prejemanja pomoči ima šest dosedanjih prejemnikov, na novo pa bomo vključevali tiste, ki so oddali vloge za pomoč. Teh bomo sprejeli toliko, kolikor bomo imeli donatorjev. Prednost bodo imeli srednješolci in študenti, ki niso upravičeni do državnih štipendij ali za malo presegajo cenzus za državno štipendijo.

Naj vas misel na dijake ali študente, ki so iz socialno šibkejšega okolja in s tem prikrajšani za brezskrbno otroštvo, spomni na vaše želje, ki ste jih imeli v mladosti. Naj vas ti spomini spodbudijo pri odločitvi, da se nam pridružite kot donator. Tudi z vašo pomočjo bomo pri teh mladih krepili vrednote solidarnosti in humanitarnosti, ki so vodilo pri našem delu.

V prilogi vam pošiljamo Izjavo, ki jo lahko izpolnite in nam jo vrnete in tako pristopite k akciji ali pa nas pokličite na tel. št.: 07/39 33 126 (Barbara Ozimek, sekretarka).

Priloga:

1. Izjava